Stine Brix (EL), 2013-11-07:
Det er dejligt med en livlig debat, og uden at man måske havde ventet det.
Jeg vil starte med at sige, at dengang kommunalreformen blev vedtaget og gennemført af Folketinget, var Enhedslisten ikke for, og det er vi fortsat ikke.
Vi mener, det var en reform, som i alt for høj grad fokuserede på økonomi og styring frem for på det, som er meget centralt, når vi snakker om kommuner og regioner – eller amter, som det hed dengang – nemlig det lokale demokrati.
Vi synes også, at vi har set, at den frygt, vi havde, for, at især nogle af de specialiserede opgaver ikke ville kunne løftes af kommunerne, desværre er blevet til virkelighed.
Det gælder jo især på det område, som mange af os er stødt på, for genoptræning af hjerneskadede.
Men vi synes selvfølgelig, det er klogt at lave nogle fornuftige justeringer, om end de er beskedne.
Sammenhæng i sundhedsvæsenet er jo et af temaerne for den justering, vi laver med den her lov.
Og sammenhæng kan måske lyde sådan lidt løst, hvis man ikke selv har oplevet, hvad det vil sige at blive kastebold i systemet.
Danske Patienter, som jo er vores største patientorganisation, har for nylig udgivet et katalog, hvor ni patienter fortæller om, hvordan de har oplevet dårlig sammenhæng i sundhedsvæsenet.
En af dem, Bente Lynggaard – det er ikke hendes rigtige navn, men det hedder hun her – fortæller om, hvordan hun har ventet i over et halvt år, mens kommune og region slås om, hvem der skal betale for en pumpe, der skal føre væske væk fra hendes ben, og hun fortæller om, at det er rigtig irriterende at skulle vente på, at den her slåskamp bliver færdig.
Og hun bliver jo ikke bedre eller raskere, mens den slåskamp udspiller sig.
Det er et rigtig godt eksempel på, hvordan det her lidt abstrakte omkring dårlig sammenhæng og sektorer, der ikke kan finde ud af at snakke sammen, slår om i en rigtig dårlig kvalitet for vores patienter.
Dårlig sammenhæng kan også betyde flere genindlæggelser, hvis man ikke får sat genoptræningen i gang hurtigt.
Det kan betyde, at man ikke får kommunikeret ordentligt om medicinen.
Der kan i det hele taget opstå rigtig mange fejl i vores sundhedsvæsen.
Derfor synes vi, det er rigtig, rigtig godt at tage fat på den problemstilling.
Det, at man laver nogle færre, men også bedre sundhedsaftaler, altså aftaler mellem kommuner og regioner om, hvordan det her samarbejde skal foregå, tror vi kan være med til at løse en del af de problemstillinger, vi oplever.
Jeg vil samtidig også sige, at jeg ikke tror – og jeg vil heller ikke beskylde andre for at tro det – at vi med det her lovforslag får løst alle problemer med sammenhæng.
Der vil stadig være problemer i forhold til at få sat genoptræningen hurtigt ind.
Et af de elementer, som jeg mener man bliver nødt til at have med for at sikre en ordentlig sammenhæng, er også kommunernes økonomi til at løse de opgaver, de har fået.
Jeg synes, det er tydeligt at se, at kommunernes økonomiske vilkår er en barriere for, at man får sat tilstrækkelig hurtigt ind, når det gælder genoptræning, og i det hele taget kan være en barriere for at løfte en tilstrækkelig specialiseret genoptræning i de tilfælde, hvor det er det, der skal til.
Den anden del af lovforslaget, som handler om lettere adgang til at indgå i selskaber fra regionernes side, f.eks. med andre kommuner eller med private virksomheder, synes vi også er ganske fornuftig.
Vi synes sådan set, det er glimrende, hvis vores offentlige sektorer også kan være med til at lave en form for produktion, f.eks. producere mad og samarbejde med andre om den slags eller producere tjenesteydelser som ambulanceberedskab eller sundhedshuse.
Så alt i alt kan vi fra Enhedslistens side støtte de her justeringer af kommunalreformen.